DEMCO ร่วงแรงกว่า 20% โบรกฯแนะถือ ราคาเป้าหมาย 14 บ.
DEMCO โดนถล่มหนักร่วงกว่า 20% บล.โนมูระ พัฒนสิน มองยังมีปัจจัยลบจากการตั้งสำรองค่าใช้จ่ายล่วงหน้าในปี 2016 ในการปรับปรุงกังหันลมเพิ่มอีก 39.9 ลบ.โดย ณ เวลา 15.05 น.อยู่ที่ 10.40 บาท ลบ 2.90 บาท หรือ 21.84% มูลค่าการซื้อขาย 662.13 ล้านบาท
17 พ.ย. 2558

ผู้สื่อข่าวรายงานว่า ราคาหุ้น บริษัท เด็มโก้ จำกัด (มหาชน) หรือ DEMCO ณ เวลา 15.05 น.อยู่ที่ 10.40 บาท ลบ 2.90 บาท หรือ 21.84% มูลค่าการซื้อขาย  662.13 ล้านบาท  โดยเปิดตลาดที่ 10.90 บาท ต่ำสุดที่ 10.30 บาท สูงสุดที่ 11.80 บาท
โดยDEMCO พลิกมารายงานขาดทุนสุทธิ 161 ล้านบาท จากกำไรสุทธิ 91 ล้านบาทใน 2Q58 และ 118 ล้านบาทใน 3Q57 โดยจุด surprise ในงวดนี้เกิดจาก DEMCO ในฐานะผู้รับเหมาพัฒนาโครงการลม 2 แห่งที่ได้จ่ายไฟฟ้าไปแล้วตั้งแต่ปลายปี 2556 ได้ตัดสินใจ ตั้งประมาณการหนี้สิน (263 ลบ.) และค่าใช้จ่าย/ ค่าเสียโอกาส (46 ลบ.) ที่จะเกิดขึ้นจากการปรับปรุงฐานเสากังหันลมที่เกิดรอยร้าว ตามเงื่อนไขการรับประกันผลงาน 5 ปี
บล.โนมูระ พัฒนสิน แนะนำเป็น “ถือ” (จากซื้อ) ที่ราคาเป้าหมาย 14.00 บาท (จาก 16.40 บาทหรือปรับลด 14.7%) อิงมูลค่าพื้นฐาน 2016F โดยยังคงมีมุมมองเชิงบวกต่อรายได้ที่มั่นคงของ DEMCO จาก Backlog ณ ปัจจุบันมูลค่ารวมกว่า 1.08 หมื่นลบ. ซึ่งรองรับการบันทึกรายได้ 7.01 พันลบ. ที่คาดการณ์ไว้ในปี 2016 รวมถึงศักยภาพและแรงผลักดันจากโครงการพื้นฐานของภาครัฐ ในด้านระบบสายส่งและระบบไฟฟ้า ที่เร่งการลงทุนเพื่อตอบสนองนโยบายภาครัฐ หนุนให้ DEMCO มี Backlog เข้ามาอย่างต่อเนื่อง
อย่างไรก็ตาม มีปัจจัยลบจากการตั้งสำรองค่าใช้จ่ายล่วงหน้าในปี 2016 ในการปรับปรุงกังหันลมเพิ่มอีก 39.9 ลบ. ซึ่งรวมไว้ในประมาณการใหม่แล้ว
 